Birgitte Josefsen (V), 2009-12-09:
Tak for det.
Ca. 300.000 patienter har benyttet sig af retten til at blive behandlet på et privathospital, og ca. 300.000 er blevet behandlet inden for kort tid.
Ca. 300.000 patienter har forladt ventelisterne i det offentlige sygehusvæsen, har fået forøget deres livskvalitet, har kunnet passe deres arbejde og kunnet taget vare på egen situation.
En stor procentdel af de 300.000 har fået hurtig behandling, og det har været medvirkende til, at kommunerne har kunnet undgå at udbetale sygedagpenge, og at de pågældendes arbejdsgivere hurtigt har kunnet få arbejdskraften tilbage i virksomheden.
Der er sikret livskvalitet for den syge, der er sikret mindre udbetaling af sygedagpenge, og der er sikret fortsat produktion hos en række arbejdsgivere.
Det var sådan set det, der var målet med det udvidede frie valg, nemlig at hjælpe patienten.
Alle patienter, der bliver visiteret til behandling, får retten til at benytte sig af behandling på et privat sygehus, som de daværende amtsråd og de nuværende regioner har indgået aftale med.
Sådan er det stadig væk.
Det offentlige sygehusvæsen har 30 dage til at sikre patienterne visiterede planlagte behandlinger, inden patienterne har retten til at forlade det offentlige sygehusvæsen og de offentlige ventelister og søge behandling på privathospitalerne.
For at sikre den ret, er der behov for, at der er et marked som supplement til det offentlige sundhedsvæsen.
I dag er der en række og en vifte af muligheder for at søge behandling på privathospitalerne, men der er også patienter, der med specifikke diagnoser må stille sig op i den lange kø og vente og vente.
For Venstre er det afgørende og af stor betydning, at der sikres hurtig og kvalificeret behandling af patienterne og gerne af alle patienter.
Det er derfor positivt at kunne konstatere, at der i langt højere grad end i 2002 nu skeles til, at man kan få en mere effektiv behandling i både det offentlige og det private sygehusvæsen, og at der er en større og større grad af samarbejde mellem det private og det offentlige område.
For Venstre er det patienten, det handler om.
Det er den syge, der skal sikres hurtig og kvalificeret behandling.
Patientrettighederne og samarbejdsfladerne sikres via et aftalesæt, og både patientrettigheder og aftaler er løbende justeret og forbedret.
For at kunne købe en vare skal der være en vare at købe, og for at få varen til den rette pris skal der eksisterer et konkurrenceelement.
Det konkurrenceelement er udviklet betydeligt siden 2002.
Det er sund fornuft at bruge udbudsinstrumentet, så man kan gå ind og kigge på, hvor det er, man ikke selv har mulighed for at løse hele opgaven og kan sende nogle af opgaverne i udbud.
Men når det ikke er sådan, ja, så skal det udvidede frie valg altså være en realitet, så vi har så stor en behandlingskapacitet som overhovedet muligt til stede i samarbejdet mellem det offentlige og det private.
»Folketinget tager redegørelsen til efterretning og konstaterer, at det udvidede frie sygehusvalg har givet patienterne en ny og væsentlig rettighed, der har sikret patienter hurtigere behandling.
Aftalen af 1. april 2009 har skabt forbedrede rammer med mulighed for lavere priser, ligesom aftalen har opfordret til øget konkurrenceudsættelse af sygehusydelser.«
Vi ved jo ikke, om man kunne have erhvervet aftalerne til en lavere pris før suspensionen af det udvidede frie valg, fordi en række regioner nemlig ikke brugte udbudsinstrumentet.
Nogle regioner brugte det i mindre grad, og nogle brugte det slet ikke.